Teadusajakirja Nature veebiväljaandes tutvustatavast uurimistööst selgub, et mehe kehalõhna meeldivus või ebameeldivus oleneb seda haistva naise bioloogilisest eripärast ning ka laiemalt võib seda, kuidas me teatud tüüpi lõhnu tunneme, määrata vaid üksainus kindel geen.  Duke'i ülikooli teaduri Hiroaki Matsunami ja Rockefelleri ülikooli uurija  Leslie Vosshalli töörühmade läbi viidud teadustöö selgitab, miks sama higistava mehe lõhn võib ühe naise jaoks meenutada vanilli, teise jaoks uriini, samas kui kolmas naine ei tunne üldse mingisugust erilist lõhna.  Matsunami kinnitusel on tegemist esimese korraga, kus tehakse teaduslikult kindlaks, et lõhnaretseptor määrab ära selle, millisena me teatud lõhna tunneme.  Teadlased võtsid vaatluse alla loodusliku ühendi androstenooni, mis tekib inimorganismis meessuguhormooni testosterooni lagunemise käigus.  Androstenooni leidub nii meeste kui naiste higis, ent meestel on seda higis oluliselt enam.  Kui seni oli küll teada, et inimesed tajuvad androstenooni lõhna erinevalt, siis alles antud uuringu raames selgus, et antud nähtuse põhjustajaks on variatsioonid lõhnaretseptori geenis nimega OR7D4.  Uurijad testisid  esmalt higis leiduvate erinevate ühendite "ühtesobivust" enamikuga 400 teadaolevast lõhnaretseptorist, mille abil suudab nina erinevaid lõhnu tajuda ning panid tähele, et OR7D4 geen reageeris tugevalt androstenoonile.  Nüüd katsetasid teadlased, kas antud geeni erinevad variatsioonid mõjutavad seda, kuidas tajuvad naissoost katsealused mehe higis leiduva androstenooni lõhna ning avastasid, et tilluke variatsioon kõnealuses geenis määrab ära selle, kas androstenoon lõhnab meie jaoks ebameeldivalt uriini  või meeldivalt vanilli järele või siis ei tunne me selle lõhna üldse.  Värske avastus on kindlasti sammuks teel mõistmaks, kas androstenoon käitub inimeste puhul feromoonina ehk siis loodusliku ühendina, mis vallandab sama liiki kuuluval teisel isendil käitumusliku muutuse.  Näiteks sigadel toimib androstenoon selgelt väga olulise paaritumisferomoonina.  Parfüümitöösturid ei suuda loomulikult antud küsimuses teadusliku tõe selgumist ära  oodata ning näiteks veebilehel lovescent.com on müügiks pakutavate androstenooniparfüümide puhul kinnitatud, et tegemist on "inimferomooniga", mille kasutamine tõstab vastasugupoole esindajatel soovi seksuaalvahekord astuda.  Vosshall andis müügikampaaniat kommenteerides mõista, et kuna androstenooni mõju pole kindlasti veel üheselt selge, ei ole taolise parfüümi soetamisel suure tõenäosusega soovitud efekti.        Vaata ka: